Motorwasser afgedank ná vrou sterfBelinda Louw. Foto: Facebook via ILovPix Eduan Van As, bestuurder van die vulstasie, het aan Maroela Media gesê die werker het Maandag voor ŉ dissiplinêre tugverhoor verskyn en is met onmiddellike inwerkingtreding afgedank. “Daar was nie regtig veel anders wat ons kon doen nie. Dit is ŉ verskriklike tragedie wat gebeur het,” het Van As gesê. Louw is Sondagnag dood nadat sy ná die voorval op 13 Augustus met kritieke beserings in die hospitaal opgeneem is. Sy het ook voor haar dood haar ongebore baba verloor. Sy was 38 weke swanger. Kapt. Coba Britz, woordvoerder van die polisie, het Dinsdag gesê die polisie gaan steeds voort met hul ondersoek in die saak van strafbare manslag. Sy het gesê die polisie het ŉ waarskuwingsverklaring by die bestuurder van die voertuig afgeneem en dat hy deurentyd sy volle samewerking aan die polisie gee met hul ondersoek. “Sodra die ondersoek afgehandel is, sal die dossier aan die hof voorgelê word wat sal besluit of iemand vervolg sal word al dan nie,” het sy gesê. Corne Hitge, Louw se verloofde, kon nie vir kommentaar bereik word nie. Lindi Calitz, ’n vriendin van Louw, het op Facebook hulde gebring. “Met ŉ baie swaar hart sê ek vandag totsiens aan my maatjie van die afgelope 28 jaar. Wat ŉ voorreg was dit nie om jou as vriendin te kon hê nie! So dankbaar dat ek jou aansteeklike lag vir ŉ laaste keer kon vasvang. Sal dit vir altyd koester. Rus sag, liefste Belinda xxx.”